Nog ŉ verdagte vas ná moord op PE-maVicki Terblanche (42) se liggaam is Saterdagoggend in vlak graf in ’n oop veld in Greenbushes in Gqeberha gevind. (Foto: Facebook / Lala Fourie) ŉ 53-jarige man is Woensdagaand in hegtenis geneem in verband met die moord op Vicki Terblanche (42). “Die man is omstreeks 20:15 by sy huis in Mill Park, Gqeberha (Port Elizabeth), in hegtenis geneem,” het kol. Priscilla Naidu, polisiewoordvoerder, gesê. Die verdagte, wat aan Terblanche bekend was, sal binnekort in die hof verskyn. Intussen sal Reinhardt Leach (33) se borgtogaansoek vanoggend in die Gqeberha-landdroshof aangehoor word. Hy staan tereg op aanklag van moord, sameswering om moord te pleeg, roof met verswarende omstandighede, die onwettige besit van ŉ vuurwapen en regsverydeling. Reinhardt Leach en Vicki Terblanche. (Foto: Facebook/Reinhardt Leach) Leach was ten tyde van die moord in ŉ verhouding met Terblanche en het saam met haar gewoon. Leach het kort ná die moord self sy vriendin as vermis by die polisiestasie aangemeld. Terblanche het ŉ 12-jarige seun uit ŉ vorige huwelik. Dylan Cullis (24), wat ook in verband met die moord op Terblanche in hegtenis geneem is, bly intussen in aanhouding. Dit is nie duidelik wanneer sy borgtogaansoek aangehoor sal word nie. Cullis staan op dieselfde aanklagte tereg as Leach. Die drie mans word van die moord op Terblanche verdink nadat haar liggaam verlede maand in ŉ vlak graf in ŉ oop veld in Greenbushes in Gqeberha gevind is. Terblanche is vermoedelik bedwelm, gewurg en/of versmoor.